b'\n_START_ARTICLE_\nSistemang limpatiko\n_START_SECTION_\nAng sirkulasyong limpatiko\n_START_PARAGRAPH_\nHindi katulad ng sistemang pandugo, ang sistemang limpatiko ay hindi sarado at walang pangunahing pambomba. Mabagal na nagaganap ang galaw ng limpa na may mababang presyon dahil sa peristalsis, mga balbula, at kilos na pagpiga ng mga masel na pambuto. Katulad ng mga bena, naglalakbay ang limpa sa loob ng mga sisidlan sa pamamagitan ng iisang daan lamang, na dahil sa mga pampigil na semilunar. Pangunahing nakabatay ito sa mga galaw ng masel na pambuto upang mapiga ang pluido mula sa kanila, natatangi na yaong mga malapit sa mga ugpungan. Ang maindayog na mga paggalaw ng mga dinding ng mga sisidlang limpatiko ay maaari ring makatulong sa paglilipat ng pluido patungo sa mga pinakamaliit na mga sisidlang limpatiko at kapilaryo. Nakapagpipigil dito ang mga masisikip na damit, na samakatuwid ay nakababawas sa pagaalis at pagpaparami ng mga dumi. Kung mananatili ang mga pluido sa tisyu, mamamaga ang tisyu; tinatawag itong edema. Habang nagpapatuloy ang paikot na pagdaraan sa sistema ng katawan, dinadala ang pluido sa mas nagsisilaking mga sisidlang limpatiko na nagtatapos sa kanang punduhang limpatiko (para sa mga limpang nagmumula sa kanang pangitaas na bahagi ng katawan) at ang panduhang pangtorako (para sa natitirang mga bahagi ng katawan); ang kapwa punduhan (Ingles: duct) ay tumutulo o dumadaloy patungo sa sistemang sirkulatoryo sa may kanan at kaliwang benang subclavian. Nakikipagtulungan ang sistema sa mga selula ng puting dugo na nasa loob ng mga gutling panglimpa upang maiwasang mahawahan ng mga selula ng kanser, fungi, birus o bakterya. Kaya tinatawag din ito bilang pangalawang sistemang sirkulatoryo.\n_START_SECTION_\nTungkulin ng sistemang panghakot ng mga matabang asido (fatty acid)\n_START_PARAGRAPH_\nAng mga sisidlan ng limpa, ang mga lacteal, ay nasa loob ng mga hanay ng pitak gastrointestinal. Kung ang karamihan sa mga sustansiyang nasisipsip ng maliit na bituka ay ipinapasa sa mga sistema ng benang portal upang makatulo (sa pamamagitan ng benang portal) papasok sa atay, kung saan tinitimpla ang mga ito, ang mga taba (lipid) naman ay ipinapasa sa sistemang limpatiko, na dadalhin sa sirkulasyon ng dugo sa pamamagitan ng punduhang pangtorako. Tinawag na chyle (hindi chyme) ang limpang napuno ang taba na nagmula sa mga limpatiko ng maliit na bituka. Habang lumilibot ang dugo, tumatagos ang pluido patungo sa mga tisyu ng katawan. Mahalaga ang pluidong ito dahil nagdadala ito ng pagkain sa mga selula at nagdadala ng mga dumi pabalik sa daluyan ng dugo. Ang mga sustansiya na pinakawalan sa sistemang sirkulatoryo ay sinasamsam ng atay, matapos na magdaan sa sistema ng sirkulasyon. Isang sistemang walang-balikan ang sistemang pang-limpa, na nagdadala ng pluidong interstisyal pabalik sa dugo.'